Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 398/18)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Увс чацаргана/Uvs chatsargana”

EU-nro: PGI-MN-02143 – 2. kesäkuuta 2016

SAN ( ) SMM (X)

1. [SAN:n tai SMM:n] nimi tai nimet

”Увс чацаргана/Uvs chatsargana”

2. Jäsenvaltio tai kolmas maa

Mongolia

3. Maataloustuotteen tai elintarvikkeen kuvaus

3.1. Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina.

3.2. Kuvaus 1 kohdassa nimetystä tuotteesta

Suojatulla maantieteellisellä merkinnällä ”Увс чацаргана/UVS chatsargana” eli Uvsin maakunnasta peräisin olevalla tyrnillä tarkoitetaan marjoja, joiden latinankielinen nimi on Hippophae rhamnoides. Kyseessä on hopeapensaskasvien (Elaeagnaceae) heimoon kuuluvan kukkivan kasvin viljelty lajike.

Увс чацаргана/UVS chatsargana -tyrnin marja on väriltään yleensä keltainen tai oranssi, mutta toisinaan myös punertava, kermanvaalea tai kastanjanruskea.

Se on tuoksultaan ja kooltaan omintakeinen ja muodoltaan pitkulainen tai päärynämäinen. Pitkulainen marja on pituudeltaan 11–13 mm ja leveydeltään 8–10 mm. Pyöreä (päärynämäinen) marja on halkaisijaltaan 6–9 mm. Muodosta riippuen marja painaa 0,3–0,8 g (50–96 g/100 hedelmää).

Marjaliha on mehukas, ei hapan, ja sen tuoksu on aromaattinen ja maku on karvas.

Siemenet ovat väriltään valkoiset, ruskeat, mustat tai kiiltävän ruskeat, pituudeltaan 4–7 mm, leveydeltään 2–3 mm ja painoltaan noin 13 g/1000 siementä.

Sadonkorjuuajankohdasta (syksy tai talvi) riippuen marjat ovat joko mehukkaita, jolloin ne soveltuvat mehuntuotantoon, tai runsaasti rasvahappoja sisältäviä, jolloin niistä tehdään öljyä. Tuotteen fysikaaliset ja aistinvaraiset ominaisuudet on esitetty jäljempänä (taulukko 1).

Taulukko 1.

Fysikaaliset ja aistinvaraiset ominaisuudet:

Ulkonäkö Maku Tuoksu Paino (g) Pitkulainen, keltainen Makea, karvas Hapokas 0,6–0,8 Pitkulainen, oranssi Öljymäinen Aromaattinen 0,6–0,8 Päärynämäinen, keltainen Makea Hapokas 0,3–0,4 Päärynämäinen, oranssi Karvas, öljymäinen Hapokas 0,3–0,4

Uvsin tyrnissä yhdistyvät hedelmäiset, hapokkaat ja hennon makeat aromit.

Увс чацаргана/UVS chatsargana -tyrnin kaikissa osissa (siemenet, marjaliha ja kuori) on runsaasti rasvahappoja, karoteenia, B1-vitamiinia ja C-vitamiinia (ks. jäljempänä oleva taulukko).

Taulukko 2.

Marjalihan ravintoaineet (tuorepaino):

Nro Ravintoaineet Yksikkö Uvsin tyrni – vähimmäismäärä 1 Rasvat % 2,50 2 Proteiinit % 1,4 3 C-vitamiini mg/kg 128 4 B1-vitamiini mg/kg 0,84 5 Hiilihydraatit % 8,9 6 Hapot % 0,75 7 Vesipitoisuus % 78,13 8 Karoteeni mg/100 g 2,32

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella: istutuksesta sadonkorjuuseen.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakattujen tuotteiden on sisällettävä tiedot seuraavista: tuotteen raaka-aineet, tuotteen nimi, valmistajan nimi ja osoite, tuotteen sarjanumero, määrä ja pakkausnumero, tuotantopäivä, varastointiaika ja sen päättymisajankohta, varastointiolosuhteet ja ravintoarvot.

Tuotteen pakkauksissa ja säilytysastioissa on oltava nimi ”УВС ЧАЦАРГАНА” ja seuraavat logot (englanniksi ja mongoliaksi):

4. Maantieteellisen alueen tarkka rajaus

Maantieteellinen tuotantoalue ”Увс чацаргана/UVS chatsargana” kattaa seuraavat kymmenen hallintoaluetta (sum) Uvsin maakunnassa Luoteis-Mongoliassa: Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas ja Tes. Nämä hallintoalueet sijaitsevat noin 50 kilometrin etäisyydellä Uvs Nuur -järven altaasta.

5. Yhteys maantieteelliseen alueeseen

”Увс чацаргана/UVS chatsargana” -tuotteen laadun ja maantieteellisen alkuperän välillä on vahva syy-yhteys.

Maantieteellinen alue sijaitsee Uvsin maakunnassa. Aluetta ympäröi Altai-vuoristo, joka ulottuu 4000 metrin korkeuteen. Alueen keskellä on laaja tasanko, jolla sijaitsee Uvs Nuur -järvi, jonka suolaisuus on jäänne sisämeriajalta. Kuolleenmeren tavoin Uvs Nuur -järvessä ei ole kaloja tai muita eliöitä. Sen rannoilla on suuria suolakerrostumia.

Uvs Nuur -järven altaan maaperä on koostumukseltaan erityinen: siinä on erittäin suuria määriä vaihtuvaa CaO:ta, MgO:ta ja K20:ta.

Altaan alueella sataa vähän, minkä vuoksi vedessä ja maaperässä on paljon kalsiumia. Vuotuinen sademäärä on keskimäärin 161,5 mm, ja vuodessa on keskimäärin seitsemän sateetonta kuukautta. Alhaisen sademäärän vuoksi kalsium ei huuhtoudu pois maaperästä. Auringonpaistetunteja on hyvin paljon.

Talvisin lumi peittää eteläiset ja läntiset vuoret. Korkean sijainnin vuoksi lumi sulaa asteittain keväisin ja kesäisin. Lukuisat purot ja joet johtavat sulamisvettä viljelyalueille ja täyttävät pohjavesivarastot. Koska sulaminen tapahtuu asteittain, vettä virtaa viljelyalueille suhteellisen tasaisesti, millä on suotuisia vaikutuksia Увс чацаргана/Uvs chatsargana -tyrnin viljelylle ja sen marjojen laadulle.

Увс чацаргана/Uvs chatsargana -tyrni kasvaa erityisen ankarissa luonnonoloissa, joissa lämpötila vaihtelee +36 °C:n (kesä) ja -49,6°C:n (talvi) välillä. Увс чацаргана/Uvs chatsargana -tyrni selviytyy poikkeuksellisen suuresta lämpötilavaihtelusta korkean öljy- ja karoteenipitoisuutensa sekä muiden aineiden ansiosta. Erään tutkimuksen mukaan Увс чацаргана/Uvs chatsargana -tyrni sisältää 2,5 kertaa enemmän palmitiinihappoa kuin muut Mongoliassa kasvavat tyrnilajikkeet.

Увс чацаргана/Uvs chatsargana -viljelmillä on alueella myönteisiä ulkoisia ympäristövaikutuksia, sillä ne estävät hiekan siirtymistä ja aavikoitumista.

Uvs Nuur -altaan maaperän ominaispiirteet, erityisesti se, että se sisältää runsaasti kalsiumia ja muita aineita, sekä erityisen ankarat ilmasto-olot antavat leimansa paikallisille viljelyalueille Uvs Nuur -järven ympäristössä. Niillä on vaikutuksia myös Увс чацаргана/Uvs chatsargana -tyrnin laatuun. Marjasato onkin suurempi kuin Mongolian muissa maakunnissa (erityisesti Tuvin ja Selengen maakunnissa). Marjojen kaikissa osissa (siemenet, marjaliha ja kuori) on runsaasti öljyhappoja, vitamiineja, kuten C-vitamiinia, B1- ja B6-vitamiinia, sekä karoteenia. Runsaan auringonpaisteen ansiosta marjat ovat myös aromikkaita.

Tyrni on alun perin ollut pelkästään luonnonvarainen marja. Mongolialaisen paimentolaiselämäntyylin ruokavalio on perinteisesti koostunut pääosin maitotuotteista ja lihasta. Tämän vuoksi monet mongolialaiset ovat aikojen saatossa kärsineet erityisesti vitamiinipuutoksista. Tyrni on kotoperäinen laji Uvsin maakunnassa Länsi-Mongoliassa. Se on aina kuulunut alueen asukkaiden ruokavalioon, minkä ansiosta heidän terveydentilansa on ollut parempi kuin muualla Mongoliassa. Muun muassa tämän havainnon ansiosta 1960-luvulla aloitettiin luonnonvaraisen tyrnin tutkimus, ja useita valikoituja tyrnilajikkeita istutettiin tiettyihin osiin Uvsin maakuntaa.

Увс чацаргана/Uvs chatsargana -tyrnillä on erityislaatunsa ja ravintoaineidensa ansiosta hyvä maine niin paikallisten keskuudessa Mongoliassa kuin muuallakin maailmassa.

Увс чацаргана/Uvs chatsargana -tyrniä käytetään erityisesti Japanissa ja Koreassa luomumehujen ja kosmeettisten tuotteiden raaka-aineena (lähde: ”Linking people, places and products” Ts. Enkh-Amgalan, 2009).

Eritelmän julkaisutiedot

(tämän asetuksen 6 artiklan 1 kohdan toinen alakohta)

—

(1) EUVL L 343, 14.12.2012, s. 1.